ประเด็นร้อน 26 เม.ย.
จับตานายกฯ เรียก หน่วยงานด้านเศรษฐกิจ หารือแก้ปัญหาบาทแข็ง
26 เม.ย. 2556

จับตานายกฯ เรียก หน่วยงานด้านเศรษฐกิจ หารือแก้ปัญหาบาทแข็ง 
1.วันนี้ต้องติดตาม หลัง น.ส.ยิ่งลักษณ์ชินวัตร นายกรัฐมนตรี สั่งการให้ นายกิตติรัตน์ ณระนอง รองนายกรัฐมนตรีและ รมว.คลัง เรียกหน่วยงานด้านเศรษฐกิจ หารือแก้ปัญหาเงินบาทแข็งค่าช่วงบ่ายที่ทำเนียบรัฐบาล ต่อจากนั้นเวลา 15.00 น. นายกรัฐมนตรีจะร่วมหารือด้วย คงต้องลุ้นว่ารัฐบาลจะมีมาตรการอะไรออกมาแก้เงินบาทแข็งค่าบ้าง
2.ช่วงบ่ายวันนี้ น.ส.ยิ่งลักษณ์ เป็นประธานการประชุมเชิงนโยบาย เรื่องการสร้างความเป็นเอกภาพและบูรณาการสิทธิประโยชน์ภายใต้ระบบประกันสุขภาพภาครัฐ ครั้งที่ 7 ที่ทำเนียบรัฐบาล ต่อจากนั้นช่วงเย็น จะเป็นเจ้าภาพเลี้ยงอาหารค่ำอย่างเป็นทางการเพื่อเป็นเกียรติแก่นายกรัฐมนตรีและรัฐมนตรีว่าการกระทรวงกลาโหมและความมั่นคงสาธารณรัฐประชาธิปไตยติมอร์-เลสเต
3.หลังนายอุเทน ชาติภิญโญ อดีตประธานผันน้ำลงทะเล ศูนย์ปฏิบัติการช่วยเหลือผู้ประสบอุทกภัย ยื่นฟ้องต่อศาลปกครองขอให้ระงับการประมูลราคาโครงการทีโออาร์บริหารจัดการน้ำของ กบอ. โดยตั้งข้อสังเกตว่า ทีโออาร์อาจมีความเสี่ยงเกิดการทุจริตคอร์รัปชั่นขณะที่การประมูลราคาของผู้รับจ้าง จะมีการยื่นซองเสนอราคาในวันที่ 3 พ.ค. ดังนั้นศาลปกครองจะมีคำสั่งคุ้มครองชั่วคราวหรือไม่ต้องติดตาม
4.วันนี้ผู้สมัครบางรายที่ไม่ได้รับการคัดเลือกให้เป็น 1 ใน 5 คณะกรรมการติดตาม ตรวจสอบ และประเมินผลการดำเนินการ และการบริหารงาน ของคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ(กสทช.) หรือ ซูเปอร์บอร์ด จะยื่นฟ้องต่อศาลปกครองให้ตรวจสอบคุณสมบัติของ นายประเสริฐ อภิปุญญา กรรมการด้านคุ้มครองผู้บริโภค ที่ยังไม่ได้ลาออกจากรองเลขาธิการ กสทช